Hyvin menestyvien tyttöjen haukkuminen on yleisesti hyväksytty kiusaamisen muoto – Miksi tyttöhikareita pilkataan?

Toimittaja Alina Koskela kirjoitti mielipidesivulla (HS 20.8.), kuinka hän oli ensin jäädä rannalle yliopisto-opinnoista, koska vain ”kympin tytöt” kelpasivat.

Olen Koskelan kanssa samaa mieltä siitä, että myös tulevassa pääsykoeuudistuksessa on tärkeä pitää huolta siitä, että yli­opisto-opintoihin voi vastedeskin pyrkiä ja päästä erilaisia vaihtoehtoisia reittejä käyttäen. Mutta joko kuitenkin riittäisi opinnoissaan hyvin menestyneiden tyttöjen halveksunta? Olen itse aikoinaan ollut ”kympin tyttö” ja ”seitsemän ällän ylioppilas”. Syynä hyviin arvosanoihini oli ahkeruus sekä suuri kiinnostus kaikkiin opiskeltaviin aineisiin. Ja varmas­tikin myös älykkyys, mutta ­tätähän ei voi sanoa ääneen, ­sillä ”kympin tytöt” ovat – kuten kaikki tiedämme – aivottomasti asioita ulkoa opiskelevia Laura Ingallseja.